**ელენა პავლეს ასული** (რუს. Елена Павловна, გერმ. Helena Pavlowna; დ. 24 დეკემბერი, 1784, სანქტ-პეტერბურგი, რუსეთი — გ. 24 სექტემბერი, 1803, ლუდვიგშლასტი, გერმანია) — რომანოვების დინასტიის წარმომადგენელი. რუსეთის იმპერატორ პავლე I-ისა და იმპერატრიცა სოფია დოროთეა ვიურტემბერგელის ქალიშვილი. რუსეთის ორი იმპერატორის: ალექსანდრე I-ისა და ნიკოლოზ I-ის და. მეკლენბურგ-შვერინის დიდი ჰერცოგინია როგორც ფრიდრიხ ლუდვიგ მეკლენბურგელის მეუღლე.

ბიოგრაფია
---------

ელენა პავლოვნა დაიბადა 1784 წლის 24 დეკემბერს სანქტ-პეტერბურგში. იგი იყო რუსეთის იმპერატრიცა ეკატერინე II-ის ერთადერთი ვაჟის, დიდ მთავარ პავლე პეტროვიჩისა და მისი მეორე ცოლის, სოფია დოროთეა ვიურტემბერგელის შუათანა ქალიშვილი. როგორც ცნობილია, მას სახელი ბებიის გავლენით დაარქვეს ბერძნული მითოლოგიური პერსონაჟის, ელენე ტროელის პატივსაცემად.

ელენა პავლოვნა 1796 წელს
ელენა ძალიან ახლოს იყო თავის უფროს დასთან, ალექსანდრა პავლოვნასთან, რომელთან ერთადაც იღებდა განათლებას და ემზადებოდა საზღვარგარეთ გასათხოვებლად. აღსანიშნავია, რომ დების ცხოვრება შემდგომში ძალიან ჰგავდა ერთმანეთისას.

მას შემდეგ, რაც ალექსანდრა პავლოვნა 1799 წელს ცოლად ერცჰერცოგ იოზეფ ავსტრიელს შერთეს, მშობლებმა ელენას გათხოვებაზეც დაიწყეს ფიქრი.

იმავე წლის თებერვალში ელენა პავლოვნა დანიშნეს ჰერცოგ ფრიდრიხ ლუდვიგ მეკლენბურგ-შვერინელზე, რომელიც ჯერ კიდევ თებერვალში ჩავიდა თავისი საცოლის გასაცნობად. წყვილი მალევე დაახლოვდა, რასაც 1799 წლის 23 ოქტომბერს სანქტ-პეტერბურგში ელენა პავლოვნა რომანოვასა და ფრიდრიხ ლუდვიგ მეკლენბურგელის ქორწინება მოჰყვა.

თავისი დედისა და ბებიის წარმომავლობის გამო, ელენამ ბავშვობიდანვე კარგად იცოდა გერმანული ენაცა და წეს-ჩვეულებებიც, რის გამოც გერმანიაში გადასახლება მისთვის რთული გადასატანი არ ყოფილა.

მეკლენბურგში ჩასვლიდან მალევე, ელენამ ვაჟი გააჩინა, რასაც ორ წელიწადში გოგონაც მოჰყვა.

ელენასათვის საშინელი დარტყმა იყო ოჯახის წევრების გარდაცვალება. 1801 წლის 11 მარტს შეთქმულებმა მამამისი, იმპერატორი პავლე I მოკლეს, რასაც ამავე წლის 16 მარტს მოჰყვა ელენას საყვარელი დის, ალექსანდრას მშობიარობის დროს გარდაცვალება. შესაძლოა ითქვას, რომ ამის შემდეგ მთელი დარჩენილი ცხოვრება ელენამ გლოვაში გაატარა, რამაც ერთობ დაასუსტა მისი ორგანიზმი. ამგვარ პირობებში 1803 წლის 23 სექტემბერს მან მეორე ბავშვი გააჩინა. ეს ნამდვილი დარტყმა იყო მისთვის, რადგან მშობიარობა საშინლად გართულდა. ამის გამო, 1803 წლის 24 სექტემბერს, ბავშვის გაჩენიდან მეორე დღეს, 18 წლის ელენა პავლოვნა გარდაიცვალა.

ელენას გარდაცვალების შემდეგ მისი მეუღლე კიდევ ორჯერ დაქორწინდა. აღსანიშნავია ისიც, რომ მისი შთამომავალი იყო დანიისა და ისლანდიის მეფე კრისტიან X-ის მეუღლე, დედოფალი ალექსანდრინა მეკლენბურგ-შვერინელი.

შვილები
-------

1. პაულ ფრიდრიხი (1800-1842), მეკლენბურგ-შვერინის დიდი ჰერცოგი. ცოლად შეირთო ფრიდრიხ ვილჰელმ III-ის ქალიშვლი ალექსანდრინა პრუსიელი, რომელთანაც შეეძინა ექვსი შვილი, თუმცა ასევე ჰყავდა ოთხი უკანონო შვილიც;
2. მარია ლუიზა (1803-1862), ცოლად გაჰყვა საქსენ-ალტენბურგის ჰერცოგ გეორგ I-ს, რომელთანაც შეეძინა სამი შვილი;

ლიტერატურა
----------

* Hans Kenzler: Kurze Lebenszeit edel ausgefüllt. Warum Ludwigslust ein Helenen-Paulownen-Mausoleum hat in: Mecklenburg-Magazin (2006), n° 37, p. 13.
* Alan Palmer: Alexander I. ISBN 3-453-55114-1
* Zoe Oledenburg: Katharina II. ISBN 3-453-55018-8

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| ხ • გ • რ
რუსეთის იმპერატორებისა და დიდი მთავრების ასულები |
| --- |
|  |
| I თაობა | 
* ანა პეტროვნა, ჰოლშტაინ-გოტორპის ჰერცოგინია
* ელისაბედ I, რუსეთის იმპერატრიცა
* ნატალია პეტროვნა
* ანა, რუსეთის იმპერატრიცა
 |
|  |
| II თაობა | 
* ნატალია ალექსიევნა
 |
|  |
| III თაობა | 
* არა
 |
|  |
| IV თაობა | 
* ალექსანდრა პავლოვნა, ავსტრიის ერცჰერცოგინია
* ელენა პავლოვნა, მეკლენბურგ-შვერინის დიდი ჰერცოგინია
* მარია პავლოვნა, საქსენ-ვაიმარ-აიზენახის დიდი ჰერცოგინია
* ეკატერინე პავლოვნა, ვიურტემბერგის დედოფალი
* ოლღა პავლოვნა
* ანა პავლოვნა, ნიდერლანდების დედოფალი
 |
|  |
| V თაობა | 
* მარია ნიკოლაევნა, ლოიხტენბერგის ჰერცოგინია
* ოლღა ნიკოლაევნა, ვიურტემბერგის დედოფალი
* ალექსანდრა ნიკოლაევნა, ჰესენ-კასელის პრინცესა
* ელიზაბეტა მიხაილოვნა, ნასაუს ჰერცოგინია
* ეკატერინე მიხაილოვნა, მეკლენბურგ-შტრელიცის ჰერცოგინია
* ალექსანდრა მიხაილოვნა
 |
|  |
| VI თაობა | 
* ალექსანდრა ალექსანდროვნა
* მარია ალექსანდროვნა, საქსენ-კობურგ-გოთას ჰერცოგინია
* ოლღა კონსტანტინოვნა, საბერძნეთის დედოფალი
* ვერა კონსტანტინოვნა, ვიურტემბერგის ჰერცოგინია
* ანასტასია მიხაილოვნა, მეკლენბურგ-შვერინის დიდი ჰერცოგინია
 |
|  |
| VII თაობა | 
* ქსენია ალექსანდროვნა
* ოლღა ალექსანდროვნა
* ელენა ვლადიმიროვნა, საბერძნეთისა და დანიის პრინცესა
* მარია პავლოვნა, სოდერმანლანდის ჰერცოგინია
 |
|  |
| VIII თაობა | 
* ოლღა ნიკოლაევნა
* ტატიანა ნიკოლაევნა
* მარია ნიკოლაევნა
* ანასტასია ნიკოლაევნა
* მარია კირილოვნა, ლაინინგენის პრინცესა
* კირა კირილოვნა, პრუსიის პრინცესა
 |
|  |
| IX თაობა | 
* მარია ვლადიმიროვნა
 |

 |